重九日中甫子雲二兄會別龍山
作者：韓元吉
朝代：宋

paragraphs: 秋風作霜楓葉丹，扁舟未發龍山灣。
山頭窣堵半天出，十年笑我幾往還。
今年結束值重九，愛此山水照高寒。
親朋話別情總厚，兄弟白首仍蒼顔。
相留一笑不易得，爭挈美酒羅盤餐。
登高正爾在高許，下視擾擾真塵寰。
追思姑孰有故事，雅宴亦復同此山。
雖云小異得佳客，主人鬚蝟懷胸奸。
滄波至今洗遺恨，豈若我輩同清歡。
是時郊原新雨足，歷歷煙樹明江干。
放懷自知人境異，極目頓覺天宇寬。
惜無五絃寄妙手，已有征雁橫雲端。
南飛休論九萬里，東游更渡五百灘。
明宵酒醒會相憶，夢繞百級憑飛欄。